من بعد ارتفاع الإصابات الجديدة بفيروس كورونا المستجد فجهة فاس مكناس، وبحكم أن هذ الجهة عرفات أعلى نسبة ديال الإصابات اليومية بالمقارنة مع الجهات الأخرى فهذ اليوماين اللخرة، السلطات المحلية دارو مستشفى ميداني ففاس باش يستقبلو مرضى “كوفيد 19”. هذ المستشفى غيهز 1200 سرير، وفيه جوج أجنحة دالرجال والعيالات، وفيه حتى فضاء ديال الرياضة والترفيه. وهذ المستشفى غادي يحيد الضغط اللي كتعرفو السبيطارات بسبب ارتفاع الحالات المؤكدة، وكذلك الضغط فأقسام الإنعاش، وغادي يوفر أسرة إضافية للمصابين الجداد بالفيروس، كيف غيساعد على استئناف الخدمات فالمستشفيات بشكل اعتيادي بالنسبة لباقي المرضى اللي عندهم مشاكل صحية أخرى. ولبارح سجلات جهة فاس مكناس إصابة 225 واحد بالفيروس، وهي اعلى نسبة إصابة بمورونا فالجهات، ومنه 201 حالة ففاس بوحدها. 
بعد ارتفاع الإصابات فالجهة.. السلطات المحلية دارت مستشفى ميداني جديد ففاس لاستقبال مرضى “كوفيد 19”